Cathrineberg
Cathrineberg, Cathrinebjerg, sædegård, gods (350 ha i 1994) og plejehjem nord for Sengeløse ved København. Godset blev i 1326 overdraget Roskilde Domkapitel, der besad det til Reformationen under betegnelsen Raarup Len. I 1661 overgik det til Hans Ahlefeldt, der ved sin hustrus død 1670 omdøbte det til Cathrineberg. 
Den gamle hovedbygning fra 1806 er senere ombygget og moderniseret, bl.a. i 1919-21 efter tegninger af Anton Rosen. I 1947 frasolgtes hovedbygningen til Københavns Kommune, der lod den indrette til plejehjem, og i 1950 opførtes en ny hovedbygning ved avlsgården.